ตรวจสอบคุณภาพน้ำ เร่งสูบน้ำเสียที่ปนเปื้อนไปบำบัด หลังเกิดไฟไหม้โรรงานผลิตน้ำหอม ลาดกระบัง
นายอรรถพล เจริญชันษา อธิบดีกรมควบคุมมลพิษ (คพ.) กล่าวว่า จากกรณีเกิดเหตุเพลิงไหม้ บริษัท ฟลอรอลแมนูแฟคเจอริ่งกรุ๊ป ภายในนิคมอุตสาหกรรมลาดกระบัง  (กนอ.ลาดกระบัง)โซน 3 ถนนฉลองกรุง แขวงลำปลาทิว เขตลาดกระบัง  กรุงเทพมหานคร  เมื่อวันที่ 6 กรกฎาคม 2564 เวลาประมาณ 18.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ได้ให้กรมควบคุมมลพิษ (คพ.) ติดตามสถานการณ์อย่างใกล้ชิด เบื้องต้นได้ร่วมกับกรุงเทพมหานครตรวจวัดคุณภาพอากาศบริเวณใกล้เคียง กนอ.ลาดกระบัง โดยหน่วยตรวจวัดคุณภาพอากาศเคลื่อนที่ของ คพ. บริเวณ ตำบลราชาเทวะ เขตบางพลี และสถานีตรวจวัดคุณภาพอากาศของกรุงเทพมหานคร บริเวณแขวงมีนบุรี เขตมีนบุรี และแขวงลำปลาทิว เขตลาดกระบัง  พบทุกพื้นที่คุณภาพอากาศอยู่ในเกณฑ์ดีมาก ขณะที่คุณภาพน้ำ คพ. เข้าตรวจสอบและหารือ กับ กนอ.ลาดกระบัง พบมีปลาตายเป็นปลาที่อาศัยอยู่ในลำรางระบายน้ำฝนภายในและบริเวณโดยรอบโรงงาน ซึ่งน้ำที่ใช้ระงับเหตุเพลิงไหม้ กนอ.ลาดกระบัง ได้ปิดกั้นลำรางระบายน้ำฝนภายในและบริเวณโดยรอบโรงงาน เพื่อป้องกันไม่ให้น้ำที่เกิดจากการดับเพลิงรั่วไหลออกสู่ภายนอกโรงงาน  โดย กนอ.ลาดกระบัง ให้บริษัทสูบน้ำเสียที่ปนเปื้อนนำไปบำบัดให้ได้ตามมาตรฐานที่  กนอ. กำหนด ภายในวันที่ 8 กรกฎาคม 2564 หากไม่สามารถดำเนินการได้ตามกำหนด  กนอ.ลาดกระบัง จะเข้าไปดำเนินการนำน้ำเสียเข้าสู่ระบบบำบัดน้ำเสียส่วนกลางของ  กนอ.ลาดกระบัง ส่วนสาเหตุที่น้ำกลายเป็นสีชมพูอยู่ระหว่างเก็บตัวอย่างน้ำไปตรวจสอบต่อไป